Document ID: 32012D0350

DECIZIA DE PUNERE ÎN APLICARE A COMISIEI
din 2 iulie 2012
de stabilire a contribuției financiare a Uniunii la cheltuielile efectuate în contextul măsurilor de urgență luate pentru combaterea gripei aviare în Polonia în 2007
(Numai textul în limba polonă este autentic)
(2012/350/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 4,
întrucât:
(1)
În conformitate cu articolul 75 din regulamentul financiar și cu articolul 90 alineatul (1) din normele de aplicare, angajarea cheltuielilor de la bugetul Uniunii este precedată de o decizie de finanțare care stabilește elementele esențiale ale acțiunii care implică cheltuielile și care este adoptată de către instituția competentă sau de către autoritățile împuternicite de aceasta.
(2)
Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea gripei aviare în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 4 alineatul (3) prima și a doua liniuță din decizia respectivă stabilește norme privind procentul care trebuie aplicat costurilor suportate de statele membre.
(3)
Articolul 3 din Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (2) stabilește norme privind cheltuielile eligibile pentru sprijin financiar din partea Uniunii.
(4)
Decizia 2008/557/CE a Comisiei din 27 iunie 2008 privind o contribuție financiară a Comunității la măsurile de urgență de combatere a gripei aviare în Polonia în 2007 (3) a prevăzut o contribuție financiară din partea Uniunii la măsurile de urgență luate pentru combaterea gripei aviare în Polonia în 2007. La data de 13 martie 2008, Polonia a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005.
(5)
Plata contribuției financiare a Uniunii trebuie să fie supusă condiției ca activitățile planificate să fi fost realizate efectiv și ca autoritățile să fi furnizat toate informațiile necesare în termenele stabilite. Decizia 2008/557/CE a prevăzut că o primă tranșă de 845 000,00 EUR ar trebui să fie plătită ca parte a contribuției financiare a Uniunii. Decizia de punere în aplicare 2011/799/UE a Comisiei (4) a prevăzut că o a doua tranșă de 750 000,00 EUR ar trebui să fie plătită ca parte a contribuției financiare a Uniunii.
(6)
În conformitate cu articolul 3 alineatul (4) din Decizia 2009/470/CE, Polonia a informat fără întârziere Comisia și celelalte state membre cu privire la măsurile aplicate în conformitate cu legislația Uniunii privind notificarea și eradicarea, precum și cu privire la rezultatele acestora. În conformitate cu articolul 7 din Regulamentul (CE) nr. 349/2005, cererea de rambursare a fost însoțită de un raport financiar, de documente justificative, de un raport epidemiologic pentru fiecare exploatație în care au fost sacrificate sau distruse animale, precum și de rezultatele auditurilor respective.
(7)
Un audit în conformitate cu articolul 10 din Regulamentul (CE) nr. 349/2005 a fost efectuat de către serviciile Comisiei. Observațiile Comisiei, metoda de calcul a cheltuielilor eligibile și concluziile finale au fost comunicate Poloniei la data de 23 decembrie 2011. Polonia a fost de acord printr-o scrisoare din data de 3 aprilie 2012.
(8)
În consecință, poate fi stabilită, în prezent, valoarea totală a contribuției financiare a Uniunii la cheltuielile eligibile suportate în vederea eradicării gripei aviare în Polonia în 2007.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Uniunii la cheltuielile legate de eradicarea gripei aviare în Polonia în 2007 este stabilită la 1 648 571,50 EUR.
Articolul 2
Soldul contribuției financiare se stabilește la 53 571,50 EUR.
Articolul 3
Prezenta decizie constituie o decizie de finanțare în sensul articolului 75 din regulamentul financiar și se adresează Republicii Polone.
Adoptată la Bruxelles, 2 iulie 2012.

Labels: 18
15
5
6